Kommissionens forordning (EF) nr. 1677/2002

af 20. september 2002

om gennemførelsesbestemmelser til Rådets forordning (EF) nr. 1151/2002 for så vidt angår importlicenser for havre og byg med oprindelse i Republikken Estland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1151/2002 af 27. juni 2002 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Estland(1), særlig artikel 1, stk. 3, og

ud fra følgende betragtninger:

(1) Rådets forordning (EF) nr. 1151/2002 ophævede Rådets forordning (EF) nr. 1349/2000 af 19. juni 2000 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Estland(2). Derved blev Kommissionens forordning (EF) nr. 1729/2000, der indeholdt gennemførelsesbestemmelser til forordning (EF) nr. 1349/2000, ugyldig. Der bør derfor fastsættes nye gennemførelsesbestemmelser og også indføres bestemmelser om import af maltbyg.

(2) EF har forpligtet sig til for hvert produktionsår fra den 1. juli 2002 at åbne et importtoldkontingent med en toldsats på 0 % pr. t for 4800 t havre henhørende under KN-kode 1004 00 00 med oprindelse i Estland og fra den 1. juli 2003 årligt at forhøje dette kontingent med 900 t pr. produktionsår.

(3) Importen er betinget af, at der fremlægges importlicens. Der bør derfor fastsættes nærmere bestemmelser for udstedelsen af disse licenser.

(4) Det bør fastsættes, at licenserne for import af havre inden for de fastsatte mængder udstedes efter en betænkningstid og eventuelt med anvendelse af en enhedssats for reduktion af de mængder, der er ansøgt om.

(5) Det bør fastsættes, hvilke oplysninger der skal anføres i ansøgningerne og licenserne uanset Kommissionens artikel 8 og 21 i forordning (EF) nr. 1291/2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(3), senest ændret ved forordning (EF) nr. 2299/2001(4).

(6) For at tage hensyn til leveringsbetingelserne bør importlicenserne gælde fra dagen for deres udstedelse indtil udgangen af den måned, der følger efter måneden for deres udstedelse.

(7) For at sikre en effektiv forvaltning af kontingentet er det nødvendigt, at importlicenserne ikke kan overdrages, og at sikkerhedsstillelsen for importlicenserne uanset artikel 10 i Kommissionens forordning (EF) nr. 1162/95(5), senest ændret ved forordning (EF) nr. 1322/2002(6), fastsættes til 89 EUR pr. t havre.

(8) Ifølge forordning (EF) nr. 1151/2002 er der også mulighed for toldfrit at importere en ubegrænset mængde byg til maltfremstilling henhørende under KN-kode ex 1003 00 90 til EF.

(9) Det er nødvendigt at fastsætte særlige bestemmelser for at sikre, at maltbyggen anvendes som fastsat. Med henblik herpå bør fritagelsen være betinget af, at importøren afgiver en forpligtelseserklæring om den påtænkte anvendelse af det pågældende produkt og stiller en sikkerhed af samme størrelse som importafgiften. Af hensyn til forvaltningen af ordningen bør der fastsættes en rimelig forarbejdningsfrist. Forsendes det produkt, der er overgået til fri omsætning, til en anden medlemsstat med henblik på forarbejdning, er det T5-kontroleksemplar, som er udstedt af den medlemsstat, hvor produktet overgår til fri omsætning, jf. bestemmelserne i Kommissionens forordning (EØF) nr. 2454/93(7), senest ændret ved forordning (EF) nr. 444/2002(8), det dokument, der skal anvendes til at bevise, at produktet er blevet forarbejdet.

(10) Der bør indføres en vis proportionalitet, for så vidt angår frigivelsen af sikkerhedsstillelsen, navnlig i tilfælde, hvor reglerne om de mængder, der skal forarbejdes, og/eller de ved ordningen fastsatte frister ikke er blevet overholdt. Der bør også fastsættes en tolerancegrænse for den forarbejdede mængde for at tage hensyn til forskellige former for svind.

(11) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Ved denne forordning fastsættes der gennemførelsesbestemmelser til importordningen for havre og maltbryg med oprindelse i Estland, der omhandles i Europaaftalen med Estland.

KAPITEL I

HAVRE

Artikel 2

1. For at der kan importeres havre henhørende under KN-kode 1004 00 00 med oprindelse i Estland til en importtold på 0 % i henhold til forordning (EF) nr. 1151/2002, der indfører et toldkontingent for dette produkt, skal der udstedes en importlicens i henhold til dette kapitel.

Der kan importeres 4800 t for produktionsåret 2002/03. Denne mængde forhøjes med 900 t pr. produktionsår fra den 1. juli 2003.

Kontingentets løbenummer er 09.4588.

2. Ved overgangen til fri omsætning i EF skal havren ledsages af originalen af varecertifikat EUR.1, der udstedes af de estiske myndigheder.

Artikel 3

1. Ansøgningerne om importlicens indgives til medlemsstaternes myndigheder den anden mandag i hver måned inden kl. 13.00 belgisk tid.

Hver licensansøgning skal vedrøre en mængde, der ikke må overstige den, der er til rådighed til import af havre i det pågældende produktionsår.

2. Samme dag senest kl. 18.00 belgisk tid giver myndighederne Kommissionen meddelelse om de samlede mængder, der er anført i importlicensansøgningerne, pr. telefax på nr. (32-2) 295 25 15.

Disse oplysninger skal meddeles særskilt fra oplysningerne om de øvrige importlicensansøgninger for korn med angivelse af denne forordnings nummer og titel.

3. Hvis de mængder, der ansøges om den pågældende dag, sammenlagt med de mængder, der er tildelt siden produktionsårets begyndelse, overstiger kontingentmængden for produktionsåret, fastsætter Kommissionen senest den tredje arbejdsdag efter indgivelsen af ansøgningerne en enhedsreduktionskoefficient, der anvendes på de mængder, der ansøges om den pågældende dag.

4. Licenserne udstedes den femte arbejdsdag efter dagen for indgivelsen af ansøgningen, jf. dog stk. 3.

5. I overensstemmelse med artikel 23, stk. 2, i forordning (EF) nr. 1291/2000 beregnes licensens gyldighedsperiode fra dagen for dens faktiske udstedelse. Uanset artikel 6, stk. 1, i forordning (EF) nr. 1162/95 gælder importlicenserne indtil udgangen af den måned, der følger efter måneden for deres udstedelse.

Artikel 4

Uanset artikel 9 i forordning (EF) nr. 1291/2000 kan rettighederne i forbindelse med importlicensen ikke overdrages.

Artikel 5

Uanset artikel 8, stk. 4, i forordning (EF) nr. 1291/2000 må den mængde, der overgår til fri omsætning, ikke være større end den, der er angivet i importlicensens rubrik 17 og 18. Tallet "0" anføres i denne forbindelse i licensens rubrik 19.

Artikel 6

Ansøgningen om importlicens og importlicensen skal omfatte følgende:

a) i rubrik 8 oprindelseslandets navn. Licensen forpligter til import fra Estland.

b) i rubrik 20 en af følgende angivelser:

- Reglamento (CE) n° 1677/2002

- Forordning (EF) nr. 1677/2002

- Verordnung (EG) Nr. 1677/2002

- Κανονισμός (ΕΚ) αριθ. 1677/2002

- Regulation (EC) Nο 1677/2002

- Règlement (CE) n° 1677/2002

- Regolamento (CE) n. 1677/2002

- Verordening (EG) nr. 1677/2002

- Regulamento (CE) n.o 1677/2002

- Asetus (EY) N:o 1677/2002

- Förordning (EG) nr 1677/2002;

c) i rubrik 24 "toldfri".

Artikel 7

Uanset artikel 10, litra a) og b), i forordning (EF) nr. 1162/95 er sikkerhedsstillelsen for importlicenserne i nærværende forordning 89 EUR pr. t havre.

KAPITEL II

MALTBYG

Artikel 8

Al import i henhold til den importordning for maltbyg henhørende under KN-kode ex 1003 00 90 med oprindelse i Estland, der er fastsat ved forordning (EF) nr. 1151/2002, skal foregå i henhold til dette kapitel.

Artikel 9

I licensansøgningen og licensen anføres i rubrik 20 følgende bemærkning:

- Cebada destinada a la fabricación de malta; Reglamento (CE) n° 1677/2002

- Byg til fremstilling af malt; forordning (EF) nr. 1677/2002

- Gerste zur Herstellung von Malz; Verordnung (EG) Nr. 1677/2002

- Κριθή προοριζόμενη για την παρασκευή βύνης· κανονισμός (ΕΚ) αριθ. 1677/2002

- Barley for malting; Regulation (EC) No 1677/2002

- Orge destinée à la fabrication de malt; règlement (CE) n° 1677/2002

- Orzo per la produzione di malto; regolamento (CE) n. 1677/2002

- Gerst voor verwerking tot mout; Verordening (EG) nr. 1677/2002

- Cevada para o fabrico de malte; Regulamento (CE) n.o 1677/2002

- Maltaan tuotantoon tarkoitettu ohra; asetus (EY) N:o 1677/2002

- Korn avsett för produktion av malt; förordning (EG) nr 1677/2002.

Artikel 10

1. Toldfritagelsen, der omhandles i bilag C til forordning (EF) nr. 1151/2002, er betinget af:

a) at importøren ved produkternes overgang til fri omsætning afgiver en skriftlig erklæring om, at hele den angivne mængde produkter vil blive forarbejdet i henhold til stk. 3, andet afsnit, senest seks måneder efter datoen for godkendelsen af angivelsen om overgang til fri omsætning

b) at importøren ved overgangen til fri omsætning stiller en sikkerhed af samme størrelse som den fulde importafgift.

2. Importøren skal angive, hvor forarbejdningen vil finde sted. Finder forarbejdningen sted i en anden medlemsstat, skal afgangsmedlemsstaten ved produkternes forsendelse udstede et T5-kontroleksemplar i henhold til forordning (EØF) nr. 2454/93.

T5-kontroleksemplaret skal i rubrik 104 indeholde følgende angivelse:

- Reglamento (CE) n° 1151/2002

- Forordning (EF) nr. 1151/2002

- Verordnung (EG) Nr. 1151/2002

- Κανονισμός (ΕΚ) αριθ. 1151/2002

- Regulation (EC) No 1151/2002

- Règlement (CE) n° 1151/2002

- Regolamento (CE) n. 1151/2002

- Verordening (EG) nr. 1151/2002

- Regulamento (CE) n.o 1151/2002

- Asetus (EY) N:o 1151/2002

- Förordning (EG) nr 1151/2002.

3. Bortset fra tilfælde af force majeure frigives den i stk. 1, litra b), omhandlede sikkerhedsstillelse, når der over for myndighederne i den medlemsstat, hvor produkterne er overgået til fri omsætning, føres bevis for, at mindst 95 % af den mængde, der er overgået til fri omsætning, er blevet forarbejdet til malt inden udløbet af den i stk. 1, litra a), nævnte frist.

Forarbejdningen anses for at have fundet sted, når den pågældende byg har undergået støbning.

Forarbejdes produkterne i en anden medlemsstat end den, hvor de overgår til fri omsætning, føres beviset for forarbejdning ved hjælp af originalen af T5-kontroleksemplaret.

Hvis de mængder, der reelt er anvendt til fremstilling af malt, udgør under 95 % af den samlede mængde, der er overgået til fri omsætning, fortabes sikkerhedsstillelsen for forskellen mellem

95 % af den samlede mængde, der er overgået til fri omsætning

og

den mængde, der reelt er forarbejdet.

4. Beviset for forarbejdning føres over for myndighederne senest seks måneder efter forarbejdningsfristens udløb. Føres beviset mellem seks og 18 måneder efter forarbejdningsfristens udløb, frigives dog 85 % af sikkerhedsstillelsen.

KAPITEL III

AFSLUTTENDE BESTEMMELSER

Artikel 11

Forordning (EF) nr. 1729/2000 ophæves.

Artikel 12

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. september 2002.

På Kommissionens vegne

Franz Fischler

Medlem af Kommissionen

(1) EFT L 170 af 29.6.2002, s. 15.

(2) EFT L 155 af 28.6.2000, s. 1.

(3) EFT L 152 af 24.6.2000, s. 1.

(4) EFT L 308 af 27.11.2001, s. 19.

(5) EFT L 117 af 24.5.1995, s. 2.

(6) EFT L 194 af 23.7.2002, s. 22.

(7) EFT L 253 af 11.10.1993, s. 1.

(8) EFT L 68 af 12.3.2002, s. 11.